ՀԻՄՆԱՎՈՐՈՒՄ
«ՀԱՐԿԱՅԻՆ ՄԱՐՄՆՈՒՄ ՀԱՇՎԱՌՎԱԾ՝ ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՄՇՏԱԿԱՆ ՀԱՍՏԱՏՈՒԹՅՈՒՆ ՉՈՒՆԵՑՈՂ ՈՉ ՌԵԶԻԴԵՆՏ ԿԱԶՄԱԿԵՐՊՈՒԹՅԱՆ ԿԱՄ ԱՆՀԱՏ ՁԵՌՆԱՐԿԱՏԻՐՈՋ ՀԱՇՎԱՌՈՒՄԻՑ ՀԱՆԵԼՈՒ ԿԱՐԳԸ ՍԱՀՄԱՆԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ

1․ Իրավական ակտի անհրաժեշտությունը (նպատակը). 
Նախագծի նպատակը Հայաստանի Հանրապետության հարկային օրենսգրքի (այսուհետ՝ օրենսգիրք) 303-րդ հոդվածի 3-րդ մասի կիրարկումն ապահովելն է։
2. Կարգավորման հարաբերությունների ներկա վիճակը և առկա խնդիրները.
«Հայաստանի Հանրապետության հարկային օրենսգրքում փոփոխություններ և լրացումներ կատարելու մասին» 2026 թվականի մայիսի 6-ի ՀՕ-234-Ն օրենքով Հայաստանի Հանրապետության հարկային օրենսգրքի 303-րդ հոդվածը լրացվել է 3-րդ մասով, որի համաձայն՝ օրենսգրքի 288-րդ հոդվածի 9.1-ին և 9.2-րդ մասերին համապատասխան՝ հարկային մարմնում հաշվառված Հայաստանի Հանրապետությունում մշտական հաստատություն չունեցող ոչ ռեզիդենտ կազմակերպությունը կամ անհատ ձեռնարկատերը հաշվառումից հանվում է Կառավարության սահմանած կարգով։
Հայաստանի Հանրապետությունում մշտական հաստատություն չունեցող ոչ ռեզիդենտ կազմակերպություններն օրենսգրքի 70-րդ հոդվածի 2-րդ մասի 5-րդ կետին համապատասխան՝ Հայաստանի Հանրապետությունում ԱԱՀ-ով հարկման ենթակա գործարքներ իրականացնելու դեպքում պետք է հաշվարկեն ու վճարեն ԱԱՀ՝ Հայաստանի Հանրապետության կառավարության որոշմամբ սահմանված կարգով հարկային մարմնում հաշվառվելուց հետո։
Միաժամանակ, օրենսգրքի 288-րդ հոդվածի 9.1-ին և 9.2-րդ մասերին համապատասխան հարկային մարմնում հաշվառված՝ Հայաստանի Հանրապետությունում մշտական հաստատություն չունեցող ոչ ռեզիդենտ կազմակերպության կամ անհատ ձեռնարկատիրոջ հաշվառումից հանելու ընթացակարգ գործող կարգավորումներով սահմանված չէ։
Հետևաբար, անհրաժեշտություն է առաջացել ընդունելու հարկային մարմնում հաշվառված՝ Հայաստանի Հանրապետությունում մշտական հաստատություն չունեցող ոչ ռեզիդենտ կազմակերպության կամ անհատ ձեռնարկատիրոջ հաշվառումից հանելու կարգը սահմանող Կառավարության որոշում։
3․ Առկա խնդիրների առաջարկվող լուծումները.
Նախագծով առաջարկվում է սահմանել հարկային մարմնում հաշվառված՝ Հայաստանի Հանրապետությունում մշտական հաստատություն չունեցող ոչ ռեզիդենտ կազմակերպության կամ անհատ ձեռնարկատիրոջ հաշվառումից հանելու կարգը։ Մասնավորապես, նախատեսվում է, որ․
- Հայաստանի Հանրապետության հարկային օրենսգրքի 288-րդ հոդվածի 9.1-ին և 9.2-րդ մասերին համապատասխան հարկային մարմնում հաշվառված ոչ ռեզիդենտ կազմակերպությունը կամ ԵՏՄ անդամ այլ պետության կազմակերպությունը կամ անհատ ձեռնարկատերը հանվում է հաշվառումից՝ հարկային մարմնում հաշվառումից հանելու մասին դիմումի (այսուհետ՝ դիմում) հիման վրա, 
- դիմումը ներկայացվում է բացառապես էլեկտրոնային եղանակով՝ Պետական եկամուտների կոմիտեի պաշտոնական ինտերնետային կայքի ոչ ռեզիդենտ ավելացված արժեքի հարկ վճարողների (e-VAT) համակարգի (այսուհետ՝ էլեկտրոնային ԱԱՀ համակարգ) միջոցով։ Էլեկտրոնային ԱԱՀ համակարգում առկա հաշվառման տվյալները դիմումում լրացվում են ինքնաշխատ եղանակով, իսկ անհրաժեշտության դեպքում դիմումին կարող են կցվել համապատասխան փաստաթղթեր,
- հարկային մարմինը դիմումը ստանալուց հետո մեկ աշխատանքային օրվա ընթացքում միասնական էլեկտրոնային գրանցամատյանում կատարում է ոչ ռեզիդենտ կազմակերպության կամ ԵՏՄ անդամ այլ պետության կազմակերպության կամ անհատ ձեռնարկատիրոջ հաշվառումից հանելու վերաբերյալ գրառում, բացառությամբ դիմումը ներկայացնելու օրվա դրությամբ ԱԱՀ-ի գծով կատարման ենթակա հարկային պարտավորությունների առկայության դեպքի,
- դիմումը ներկայացնելու օրվա դրությամբ ոչ ռեզիդենտ կազմակերպության կամ ԵՏՄ անդամ այլ պետության կազմակերպության կամ անհատ ձեռնարկատիրոջ ԱԱՀ-ի գծով կատարման ենթակա հարկային պարտավորություններ ունենալու դեպքում դիմումը մերժվում է՝ այդ մասին ծանուցելով էլեկտրոնային ԱԱՀ համակարգի միջոցով, իսկ ԱԱՀ-ի գծով բոլոր հարկային պարտավորությունները կատարելուց հետո հարկային մարմինը ոչ ռեզիդենտ կազմակերպությանը կամ ԵՏՄ անդամ այլ պետության կազմակերպությանը կամ անհատ ձեռնարկատիրոջը հանում է հաշվառումից՝ նոր դիմում ներկայացնելու օրվան հաջորդող մեկ աշխատանքային օրվա ընթացքում այդ մասին գրառում կատարելով միասնական էլեկտրոնային գրանցամատյանում,
- հարկային մարմին հաշվառումից հանելու մասին ծանուցում է նաև ոչ ռեզիդենտ կազմակերպությանը կամ ԵՏՄ անդամ այլ պետության կազմակերպությանը (անհատ ձեռնարկատիրոջը)՝ ծանուցումն ուղարկելով վերջիններիս էլեկտրոնային փոստի հասցեին։ 
Միաժամանակ, հաշվի առնելով «Նորմատիվ իրավական ակտերի մասին» ՀՀ օրենքի 31-րդ հոդվածի 8-րդ մասի պահանջները և այն, որ հարկային մարմնում հաշվառումից հանման մասին դիմումը ներկայացվելու է  բացառապես էլեկտրոնային եղանակով՝ էլեկտրոնային ԱԱՀ համակարգի միջոցով, և այդ հնարավորության ապահովման համար պետք է իրականացվեն համապատասխան ծրագրային ապահովման աշխատանքներ, նախագծով նախատեսվում է, որ որոշումն ուժի մեջ է մտնում որոշմամբ սահմանված կարգավորումների կիրարկումն ապահովող համապատասխան ծրագրային ապահովման աշխատանքներն ավարտելու օրվան հաջորդող տասներորդ օրը:
4. Կարգավորման առարկան.
Նախագծի կարգավորման առարկան Հայաստանի Հանրապետության հարկային օրենսգրքի 288-րդ հոդվածի 9.1-ին և 9.2-րդ մասերին համապատասխան հարկային մարմնում հաշվառված՝ Հայաստանի Հանրապետությունում մշտական հաստատություն չունեցող ոչ ռեզիդենտ կազմակերպության կամ անհատ ձեռնարկատիրոջ հաշվառումից հանելու կարգի սահմանումն է։
5. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ․
Նախագծի ընդունումը կապված է ՀՀ կառավարության 18.11.2021թ. N1902-Լ որոշման N1 հավելվածով հաստատված՝ ՀՀ կառավարության 2021-2026 թվականների գործունեության միջոցառումների ծրագրի «1. Էլեկտրոնային համակարգերի և ենթակառուցվածքների արդիականացում» նպատակի 1.8 Էլեկտրոնային կառավարման համակարգերի հնարավորությունների հզորացում և կատարելագործում» և «3. Հարկային հսկողության ռիսկերի կառավարման համակարգերի կատարելագործմամբ ստվերի կրճատում» նպատակի «3.1 Տնտեսավարող սուբյեկտների կողմից իրականացվող գործունեության օրինականության կամ գործարքների լիարժեք փաստաթղթավորման կարգապահության բարելավում, հսկողական գործիքակազմի կատարելագործում» միջոցառումների հետ:
6. Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին․
Նախագծերի ընդունման կապակցությամբ լրացուցիչ ֆինանսական միջոցների անհրաժեշտություն, պետական բյուջեի եկամուտներում և ծախսերում էական փոփոխություններ չի նախատեսվում։
7. Նախագծի մշակման գործընթացում ներգրավված ինստիտուտները և անձինք. 
Նախագիծը մշակվել է Հայաստանի Հանրապետության պետական եկամուտների կոմիտեի կողմից:
8․ Իրավական ակտի ընդունման արդյունքում ակնկալվող արդյունքը.
Նախագծի ընդունման ակնկալվող արդյունքը Հայաստանի Հանրապետության հարկային օրենսգրքի 288-րդ հոդվածի 9․1-ին և 9․2-րդ մասերին համապատասխան հարկային մարմնում հաշվառված՝ Հայաստանի Հանրապետությունում մշտական հաստատություն չունեցող ոչ ռեզիդենտ կազմակերպության կամ անհատ ձեռնարկատիրոջ հաշվառումից հանելու կարգի սահմանումն է։

